In nomine sancte et indiuidue Trinitatis Patris et Filii et Spiritus Sancti, amen. Ego Stephanus, filius quondam dicti Bocu de Fixins, notum facio hoc presens testamentum, seu meam ultimam uolontatem inspecturis, quod ego per Dei graciam, sanus mente, licet eger corpore, considerans et attendens nichil esse morte certius et nichil incertius hora mortis, et ob hoc ego uolens diem extreme messionis operibus nunc peruenire et saluti et quieti anime mee cupiens prouidere, uolensne instestatus decedam, testamentum meum seu meam ultimam uolontatem condo, facio et ordino in hunc modum: In primis Iohannem et Iohannetam, liberos meos, mihi in portione legitima scilicet in tercia parte bonorum meorum sibi iure nature debita, heredes instituo, et si dictus Iohannes filius meus, infra quartum-decimum annum, et Iohanneta filia mea predicta, infra duodecimum annum uel alterum ipsorum infra terminos predictos decesserit, uel ipsi liberi mei prefati facti puberes uel maiores quicumque sine liberis decesserit, monasterium Sancti Stephani Diuionensis predictis liberis sit heres. Item do eis tutorem, abbatem Sancti Stephani Diuionensis et nisi dictus abbas sibi tutor esse possit aut uolit, Gilo dictus Borsetrouee maior de Fixins sit tutor eorumdem. In domo Dei de Broichons, meam eligo sepulturam, omnia bona liberis meis reseruata legitima iure nature debita, do monasterio Sancti Stephani supradicti donatione irreuocabili inter uiuos. Hanc autem meam ultimam uoluntatem seu etiam testamentum uolo ualere iure testamenti in scriptis aut iure testamenti nuncupatini aut iure codicillorum aut iure donationis facte inter uiuos uel secundum leges aut canonicas sanctiones aut eo iure quo melius ualere poterit et debebit. In cuius rei testimonium, ego Stephanus predictus, sigillum curie Lingonensis supplicaui presentibus litteris apponendum. Et nos officialis Lingonensis ad requisitionem predicti Stephani nobis factam per Thierricum de Tylicastro, clericum tabellionem nostrum iuratum, ad hoc specialiter deputatum, in cuius iurati presencia rite acta sunt et etiam confessata, prout idem iuratus noster nobis retulit, cui quantum ad hoc et maiora fidem plenariam adhibemus sigillum curie Lingonensis presentibus litteris duximus apponendum. Datum die Mercurii post festum Beati Bartholomei apostoli presenti domino Parisio curato Broichone, domino Iohanne eius uicario, Guilloti Gayotet, Melineta relicta Perrini Torne Aufue, Stephano Corteali, fratre Iohanne de Fixins et fratre Hugone Milloti canonico Sancti Stephani Diuionensis, testibus ad hoc uocatis et rogatis, anno Domini millesimo trecentesimo quarto Thierrici de Tylicastro ita est.